Die tuinslak sien jy baie op die blare van ’n groente- of blomtuin waar hulle blitsig alles opvreet wat mooi of lekker is. Helix aspersa kom uit Europa en ry die afgelope 150 jaar alte lekker saam na al die lande waarheen groente uitgevoer word.
Jy het seker al borrels geblaas deur ’n plastiek- of draadogie, maar sou jy nie graag massiewe borrels wou blaas nie?
Dit gebeur deur stowwe wat plante en diere afskei, maar daar is ook diere wat met opset borrels maak. So is daar ’n seilslak wat borrels in sy slym blaas om ’n vlot te maak “wat hy gebruik om honderde kilometer oor die oop see te vaar”.
In dié boek is fantastiese eksperimente wat jy en jou maats kan doen, soos met ’n lugkanon, sonwyser, watervuurpyl, kompas en wat nie alles nie.
Selfs al is jy net oor een van hierdie vrae nuuskierig, sal jy mal wees oor die boek, want daar is so baie interessante inligting oor soveel verskillende onderwerpe.
Hafnium klink aanvanklik so vervelig dat ’n mens hom wil ignoreer, maar wag, hy het ’n belangrike plek in ons wêreld!
“Dit word gebruik in klein elektroniese toestelletjies wat maar ’n paar miljoenstes van ’n millimeter breed is en in mikroskyfies voorkom.”
As jou ouma ’n heupvervanging moet kry, sal sy dankbaar wees vir tantaal, want ’n mens kan tog nie met metaal wat sleg is vir jou in jou lyf rondloop nie.
“Dié harde metaal is onskadelik (hipo-allergenies) vir die menslike liggaam en word daarom gebruik om kunsgewrigte en ander inplantings te maak.”
Nobium is nog ’n vriendelike metaal: “Omdat dit nie negatief met die menslike liggaam reageer nie, word dit in byvoorbeeld pasaangeërs gebruik.”
Antimoon wen amper die prys vir die verveligste element, maar hy het darem ook ’n doel in die lewe: “Vuurhoutjies met antimoon in die kop brand helderder as dié daarsonder.”
Die boek is geskik vir kinders van sowat 10 tot 14, maar dis nie te sê dat jonger en ouer kinders dit nie ook sal geniet nie. Dit kan beslis vir die biblioteek gekoop word.